《燕思亭》
宋代·马存

李白骑鲸飞上天，江南风月闲多年。纵有高亭与美酒，何人一斗诗百篇。

主人定是金龟老，未到亭中名已好。紫蟹肥时晚稻香，黄鸡啄处秋风早。

我忆金銮殿上人，醉著宫锦乌角巾。巨灵摩山洪河竭，长鲸吸海万壑贫。

如倾元气入胸腹，须臾百媚生阳春。读书不必破万卷，笔下自有鬼与神。

我曹本是狂吟客，寄语溪山莫相忆。他年须使襄阳儿，再唱铜鞮满街陌。

作者简介：饶州乐平人，字子才。哲宗元祐三年进士。师事徐积，为文雄直。历官镇南节度推官，再调越州观察推官。早卒。有文集。